LT Europos Sąjungos oficialusis leidinys C 33/10

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 33/06

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

PATATA DELLA SILA

EB Nr.: IT-PGI-0005-0643-21.09.2007

SGN ( X ) SKVN ( )

1. Pavadinimas:

Patata della Sila

2. Valstybė narė ar trečioji šalis:

Italija

3. Žemės ūkio produkto ar maisto produkto apibūdinimas:

3.1. Produkto rūšis:

1.6 klasė. Švieži arba perdirbti vaisiai, daržovės ir grūdai.

3.2. Produkto, kurio pavadinimas nurodytas 1 punkte, apibūdinimas:

Patata della Sila pavadinimu vadinami Solanacee šeimos, Solanum tuberosum rūšies, iš į ES valstybių narių veislių registrus įtrauktų veislių išvestos veislės ilgam saugojimui skirti gumbavaisiai, išauginti iš sertifikuotos sėklos, kurie pateikiant vartoti pasižymi tokiomis savybėmis: forma – apskrita, apskrita–ovalo, pailga–ovalo. Dydis: ne didesnis kaip 28 mm (granaglia veislės), 28–45 mm (mezzanella arba tondello veislių), 46–75 mm (prima veislės), daugiau kaip 76 mm (fiorone veislės), luobelė – atspari trynimui, minkštimas – kompaktiškas, atsparus spaudimui. Sausosios medžiagos – ne mažiau kaip 19 %. Pateikti į rinką gumbavaisiai turi būti sveiki, nesudygę, neperskilę, švarūs, be gilesnių nei 3 mm dėmių ir (arba) parazitų pažeistų vietų. Įpjovimų, įdrėskimų ir (arba) nubrozdinimų gali būti ne didesniame kaip 5 % viso gumbavaisių svorio sudarančiame kiekyje. Leidžiamas aktyviųjų medžiagų likučių kiekis (%) – mažesnis už 50 % galiojančiuose teisės aktuose nustatytos ribos.

Bulvės patata della Sila žinomos dėl jų organoleptinių ir kulinarinių savybių, ypač dėl tinkamumo kepti ir ilgai išlaikyti nenaudojant cheminių medžiagų nuo sudygimo.

3.3. Žaliava (tik perdirbtiems produktams):

—

3.4. Pašarai (tik gyvūninės kilmės produktams):

—

3.5. Specialūs gamybos etapai, kurie turi vykti nustatytoje vietovėje:

Patata della Sila bulvės turi būti išaugintos 4 punkte nurodytoje vietovėje. Paruošus dirvą sodinami sertifikuoti A arba aukštesnės klasės daigai, priklausantys kultivarams, įtrauktiems į ES valstybių narių veislių registrus. Leidžiama naudoti jau kartą sodintų bulvių sėklą, t. y. 4 punkte nurodytoje vietovėje per vienerius metus užaugintų bulvių sėklą. Derlius nuimamas nuo rugpjūčio 20 d. iki lapkričio 30 d., kai oras vėsus ir paprastai neviršija 15–18 °C.

3.6. Specialios pjaustymo, trynimo, pakavimo ir t. t. taisyklės:

Į rinką pateikiamos Patata della Sila bulvės turi būti supakuotos į tokią tarą: Vert-bag tipo maišus; girsacs pakuotes ir krepšelius nuo 1 kg iki 5 kg; tinklelius nuo 1 kg iki 2,5 kg; maišus nuo 2,5 kg iki 10 kg; kartono dėžes nuo 5 kg iki 20 kg; medines dėžes nuo 12,5 kg iki 20 kg; pintines nuo 10 kg iki 20 kg; padėklus nuo 0,5 kg iki 1 kg; indelius nuo 0,5 kg iki 1 kg. Visos pakuotės turi būti iš medžiagų, skirtų maisto produktams, ir turi būti uždarytos taip, kad jų neatidarius produktų nebūtų įmanoma išimti. Nepakuotas bulves parduoti draudžiama, nebent ant kiekvienos bulvės užklijuotas logotipas.

3.7. Specialios ženklinimo etiketėmis taisyklės:

Produkto pateikimo į rinką taisyklėse nustatyta, kad produktas turi būti paženklintas etikete su aiškiais ir įskaitomais rašmenimis, logotipu, Bendrijos grafiniu ženklu, atitinkamomis nuorodomis ir teisinius reikalavimus atitinkančiais užrašais, užrašu Patata della Sila (gali būti pridėtas vertimas), Indicazione Geografica Protetta arba santrumpa IGP. Bulvės užaugintos teritorijoje, kuri geografiškai priskiriama kalnams, gali būti paženklintos užrašu prodotto della montagna (kalnų produktas). Logotipas – mėlynos spalvos, bet taip pat gali būti ir kitų spalvų. Tiesiogiai ant bulvių klijuojamas arba lazeriu žymimas logotipas gali būti sumažintas iki ne mažesnio kaip 2,5 cm dydžio, laikantis toliau pateikiamo logotipo proporcijų. Logotipas tiesiogiai gali būti klijuojamas tik ant ne mažesnio kaip 46 mm kalibro bulvių. Kitokį aiškiai nenumatytą apibūdinimą pridėti draudžiama.

Logotipas Patata della Sila

4. Vietovės ribų nustatymas:

Bulvės Patata della Sila auginamos tik Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila, Spezzano Piccolo komunų, esančių Cosenza provincijoje ir Catanzaro provincijoje esančių komunų Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S.Lucia, Serrastretta, Sorbo San Basile, Soveria Mannelli, Taverna teritorijoje. Nurodytos komunos natūraliai riboja ir supa Sila plokščiakalnį, kurio dirva ir klimato savybės puikiai tinka gumbavaisiams lėtai pastoviai augti ir pasiekti optimalią brandą.

5. Ryšys su vietove:

5.1. Vietovės ypatumai:

Vietovės, kurioje auginamos Patata della Sila bulvės, dirvos ir klimato sąlygos labai svarbios. Granulometrijos požiūriu Sila plokštumos aukštutinės dirvos purios, net smėlingos, smulkios tekstūros, labai laidžios ir lengvai dirbamos; pH – nuo 5 iki 6,5; jose daug organinių medžiagų, todėl jos natūraliai derlingos, kai kuriose vietose derlingumas siekia 10,04 %. Klimato požiūriu Sila plokštumos aukštutinė dalis pasižymi vasarą labai sausu, o žiemą labai šaltu klimatu. Nuo balandžio iki gegužės mėnesio temperatūra didėja ir puikiai tinka sėjai. Augalų augimą taip pat skatina dienos temperatūrų amplitudė ir saulėtos dienos, dėl kurių augalai auga lėtai ir pastoviai, taip skatinamas sausosios medžiagos kaupimas ir tokią galutinę brandą, kuri sudaro galimybę gauti ilgai išsilaikančius gumbavaisius ir jų nereikia apdoroti cheminėmis sudygimą stabdančiomis medžiagomis. Ši ypač svarbi savybė daržovei būdinga jau nuimant derlių, kai paprastai oras vėsus ir temperatūra neviršija 15–18 °C. Vietovės atmosfera ir vanduo visiškai apsaugoti nuo taršos. Sila plokštumoje vienintelė auginama daržovė yra bulvės. Dirvas drėkina šaltinių vanduo, bulvių kerai apdorojami minimaliai, nes didelių vasaros dienos ir nakties temperatūrų skirtumų, atšiaurios žiemos ir sniego, daugelis kenkėjų žūsta, jų puola labai retai ir nedideliuose plotuose, todėl tai lengva kontroliuoti.

5.2. Produkto ypatumai:

Bulvės Patata della Sila žinomos dėl ilgo išsilaikymo ir puikių kulinarinių savybių, ypač dėl tinkamumo kepti riebaluose, nes dėl didelės sausosios medžiagos koncentracijos, liekančios iškepus, jos įgauna baltą ir gelsvą spalvą. Šiuo požiūriu buvo atlikti tyrimai su bandiniais iš kitų auginimo regionų. Rezultatai parodė, kad Sila plokštumoje augintose iškeptose bulvėse, palyginti su kitose vietovėse augintomis bulvėmis, lieka daug aukštesnė sausosios medžiagos koncentracija, todėl jos iškepa geriau, jų spalva būna intensyvesnė beveik geltona, skonis ryškus ir būdingas bulvėms, odelė storesnė ir atsparesnė mechaniniam apdorojimui.

5.3. Priežastinis vietovės ir produkto kokybės ar savybių (SKVN produktams) arba produkto specialios kokybės, reputacijos ar kitų savybių (SGN produktams) ryšys:

Patata della Sila bulves aplink Sila plokštumą (Cosenza – Crotone – Catanzaro – Piana di Sibari) gyvenantys žmonės laiko kokybišku produktu, ir jį tradiciškai perka tiesiogiai iš vietos augintojų. Šis produktas ypač gerai žinomas Sicilijos, Pulijos ir Kampanijos turguose, kurie jau nuo 6-ojo dešimtmečio palaiko pastovius prekybinius ryšius su augintojais, nuimant derlių. Kadangi Patata della Sila bulvės gerai laikosi ir išsaugo organoleptines savybes, visuose nurodytuose regionuose jos laikomos žiemos atsargoms. Todėl aukštutinėje Sila plokštumoje bulvių auginimas tapo labai svarbiu ekonominiu ištekliumi ir jų auginimo tradicija vietos žemdirbių buvo perduodama iš kartos į kartą. 1955 m. įkuriamas Centro Silano di Moltiplicazione e Selezione delle Patate da Seme (Silano bulvių ir sėklos atrankos ir dauginimo centras), kurio pagrindinė užduotis – skatinti sertifikuotos sėklos platinimą. Pagal kai kurias studijas 9-ojo dešimtmečio pabaigoje pagal vidutinius ūkius Sila plokštuma buvo viena pagrindinių bulvių sėklos auginimo vietų. Be to, kadangi dėl klimato sąlygų, t. y. sausos vasaros ir šaltos žiemos, bulvės visados buvo natūraliai saugomos sandėliuose 6–8 laipsnių temperatūroje nuo spalio iki balandžio, taip pat faktas, kad auginimo vietos visiškai neužterštos, vartotojams leido susidaryti nuomonę apie šias bulves kaip apie autentišką, sveiką ir kokybišką produktą. Patata della Sila bulvių populiarumą taip pat patvirtina didelis jų garbei rengiamų renginių ir švenčių pasisekimas, jos pritraukia daug turistų iš minėtų regionų, kurie kiekvieną rudenį vyksta į plokštumos vietovę ragauti gardžių bulvių ir mėgautis pagal tipinius vietos virtuvės receptus paruoštais valgiais. Čia galima paminėti garsiąją Sagra della patata della Sila, vykusią Campigliatello Silano 1978 m. spalį, kartu su Mostra Mercato della Patata della Sila e delle macchine agricole (Patata della Sila ir žemės ūkio mašinų paroda-mugė). Be to, nuo 1983 m. Parenti vyksta didelis folklorinis ir kulinarinis renginys Patata della Sila garbei. Taigi Patata della Sila bulvių auginimo tradicija sena, gerai pagrįsta dokumentais, kuri istoriografiniu požiūriu prasideda paminėjimu 1811 m. veikale Statistica del Regno di Napoli.

Nuoroda į specifikacijos paskelbimą:

Visas produkto specifikacijos tekstas pateikiamas svetainėje:

paspaudus nuorodą http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

arba

tiesiogiai Ministerijos interneto svetainėje (http://www.politicheagricole.it), „Prodotti di Qualità“ (Kokybiški produktai) skyrelyje (kairėje ekrano pusėje) ir „Disciplinari di Produzione all'esame dell'UE [regolamento (CE) n. 510/2006]“ (Specifikacijos, pateiktos ES tyrimui (Reglamentas (EB) Nr. 510/2006)).

(1) OL L 93, 2006 3 31, p. 12.